CC 20220801
«Тракторлу биатлон» – Бичиктӱ-Боомдо - altaicholmon\nУкту-тӧстӱ, калыҥ, јозок алгадый билелердиҥ тоозында, темдектезе, Кельбежековтор, Судуевтер, Мамыевтер, Урбановтор, Охрашевтер, Унуковтор, Шалбыковтор, Куйруковтор, Тайпиндер, Туткужаковтор, Мундусовтор, Четовтор, Маиковтор, Табаевтер ле о. ӧ.\nЈылдыҥ ла јаҥжыкканы аайынча кӱстиҥ кӱреҥинде Јурт ээлемниҥ ишчилериниҥ кӱни темдектелет. Шак ла ондый јакшынак байрам «Тӱжӱм-2018» деп адалып, ӱлӱрген айдыҥ 20-чи кӱнинде Бичиктӱ-Боомдо элкем-телкем айалгада ӧтти.\nЈурт ээлемниҥ кӱнине учурлалган байрам мал-аштыҥ азыралы артыгынча белетелип, кӱски иштиҥ учына чыкканын керелейт. Мал ижинде иштеп турган койчы-малчылар, механизаторлор байрамына јакшы белетенген ле бийик кеминде ӧткӱрген.\n«Тӱжӱм-2018» деген байрам јурттыҥ стадионында ӧтти. Мында јаан-јаш, ыраактаҥ-јууктаҥ келгендер кӧп болды. Тӱжӱмниҥ байрамы онойдо ок Јаан јаштулардыҥ айлыгына учурлалган. Стадиондо јилбилӱ маргаандар ӧтти. Мында бойыныҥ ижиниҥ устары, байлык ченемелдӱ трактористтер маргышты. Јурт ээлемде иштеп турган уулдар байрамды «Тракторлу биатлон» деген маргаанла ачкан.\nЈурт кеминде ӧткӧн маргаанда 3 кижидеҥ турган 4 команда маргышты. Командалар: Карл Маркстыҥ адыла адалган колхоз, «Ирбис», «Перезагрузка», «Ак Барс».\nМаргаанныҥ баштапкы бӧлӱгинде тургузып салган тележканы тракторго колбоп, бир эмеш ӧйгӧ маҥтадар керек болгон. Туш-башка чачылган пресстеп рулондогон ӧлӧҥди тележкага коштооры. Байа ӧлӧҥдӱ тележканы колбоп, тракторист тракторын каалгага тескерледип, тургузар учурлу.\nТуружаачылар маргаанныҥ экинчи бӧлӱгинде јердеги суулу сабатты тракторыныҥ айрууш-стогомедына илип, бир эмеш маҥтадып, тӧҥӧштиҥ ӱстине тургузар учурлу болгон. Мында сууныҥ канча кире тӧгӱлгени ле барган ӧйи ајаруга алылат.\nМаргаанныҥ ӱчинчи бӧлӱгинде оныҥ туружаачылары тракторыныҥ стогомедыла тулку тоормош агашка куру эки покрышка-кӧлӧсӧни кийдирип тургузары болгон.\nОныҥ кийнинде механизаторлор, фермерлер мылтыктаҥ адып чечениле, армакчы тартып бӧкӧзиле маргыжып, бой-бойлорын ченедилер. Учкары камчы согуш маргаан ӧтти.\nСтадиондо кыйгы-кышкы, тал-табыш, ӧкпӧӧриш тыҥ ла болды. Кажызы ла бойыныҥ командазы учун «оорыган».\nМаргаандардыҥ туружаачыларын јаштарыла алза, эҥ ле јааны алтан эки јашту Талеҥко Урбанов, эҥ јииди јирме јаштыҥ ичинде Шуну Боятов ло Аткыр Кыдыев болдылар.\nЈурт јеезениҥ јааны К. Маиков маргаанныҥ јеҥӱчилдерин Быйанду самараларла, кереес сыйларла кайралдады.\nМаргаандардыҥ бастыра бӧлӱктериниҥ турултазыла «Перезагрузка» команда јеҥӱчил болуп чыкты. Тележкага ӧлӧҥди саларында, прицептӱ тракторло маҥтадарында Эрчим Охрашевке једери чыкпады. Тракторло јымжак јорыгы учун Аткыр Яков јеҥӱчил болды. Трактордыҥ айрууш-стогомедыла талдама иштеген Мерген Шалбыков байгалу јерге чыгып, эҥ артыгы деп адалды. Эҥ ле чечен деп Расул Кельбежеков јолду темдектелди. Онойдо ок јеҥӱчилдердиҥ тоозында Алексей Судуев, Тимур Макышев, Эрчим Охрашев болдылар.\nБайрам клубта ӧткӧн ойын-концертле тӱгенди. Јурт ээлемниҥ ишчилериниҥ адынаҥ быйанду сӧсти узак јылдардыҥ туркунына малдыҥ эмчизи болуп иштеген Лидия Абакаева айтты. Байрамныҥ спонсоры Бичиктӱ-Боом јурттыҥ фермер-аргачызы Тарын Охрашев болды.\nТракторло биатлонды ӧткӱретен шӱӱлтени јерлештерине А. Урбанов эткен. Тӧрӧл јуртыныҥ улузы бу маргаанды баштаганы јакшы. Айса болзо, ол мынаҥ ары јолын алынар, кӧндӱгер.